CELEX ID: 52016XG0614(03)

--- ENGLISH ---

Document:
$en_document

Summary:
$en_summary

--- DANISH ---

Document:
14.6.2016
DA
Den Europæiske Unions Tidende
C 212/14
Konklusioner vedtaget af Rådet og repræsentanterne for medlemsstaternes regeringer, forsamlet i Rådet, om fremme af integritet, gennemsigtighed og god forvaltningspraksis i forbindelse med store sportsbegivenheder
(2016/C 212/07)
RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,
SOM NOTERER SIG
1.
resolutionen vedtaget af Rådet og repræsentanterne for medlemsstaternes regeringer, forsamlet i Rådet, af 21. maj 2014 om EU-arbejdsplanen for sport (2014-2017), der har sportens integritet som en af de tre vigtigste prioriteter
2.
principperne for god forvaltningspraksis inden for sport, udarbejdet af ekspertgruppen om god forvaltningspraksis i 2013, og de vejledende principper vedrørende demokrati, menneskerettigheder og arbejdstagerrettigheder, navnlig i forbindelse med tildelingsproceduren for store sportsbegivenheder, udarbejdet af ekspertgruppen i januar 2016
 (
1
)
3.
henstillingerne om store sportsbegivenheder, navnlig med hensyn til eftermælet med fokus på social, økonomisk og miljømæssig bæredygtighed, udarbejdet af ekspertgruppen om sportens økonomiske dimension i januar 2016
 (
2
)
4.
Globale initiativer
 (
3
)
, herunder initiativer fra den internationale sportsbevægelse som Olympic Agenda 2020, som Den Internationale Olympiske Komité vedtog på 127. møde den 12. december 2014, og som omfatter henstillinger, der lægger betydelig vægt på integritetsspørgsmål og gør bæredygtig udvikling til en integreret del af store sportsbegivenheder, bl.a. De Olympiske Lege
 (
4
)
,
SOM FREMHÆVER,
5.
at store sportsbegivenheder
 (
5
)
 er attraktive muligheder for at fejre sportens præstationer, værdier og fordele i national og international sammenhæng. Store sportsbegivenheder kan være et positivt paradeeksempel for sport, tiltrækker meget stor opmærksomhed blandt sportsfolk, interessenter og den almindelige offentlighed og har potentiale til at inspirere voksne og børn til at deltage i sport
6.
at store sportsbegivenheder kan spille en vigtig rolle i udviklingen af en region eller en by og opnå en hel del med hensyn til økonomisk, social og miljømæssig indvirkning, hvis dette planlægges nøje fra det tidligst mulige tidspunkt. Store sportsbegivenheders eftermæle og bæredygtighed kan have stor betydning, både for legitimiteten af og støtten til store sportsbegivenheder
7.
at der i forbindelse med store sportsbegivenheder rejses relevante spørgsmål om integritet og forvaltning som f.eks. demokratisk og gennemsigtig beslutningstagning, ansvarlighed, bæredygtig udvikling og positivt eftermæle, menneskerettigheder, herunder børns rettigheder, arbejdstagerrettigheder og ligestilling mellem kønnene, samt bekæmpelse af alle former for diskrimination og trusler mod sportens integritet såsom doping, matchfixing og vold
8.
at store sportsbegivenheder på grund af den store opmærksomhed, som de skaber, og de store finansielle og økonomiske interesser, der er involveret, er sårbare over for processer, som kan skade sportens integritet — og dermed ikke blot gøre store sportsbegivenheder til en platform, men også til en betydningsfuld test for så vidt angår integritet, gennemsigtighed og god forvaltningspraksis, herunder bæredygtighed og eftermæle,
SOM ER OPMÆRKSOM PÅ
9.
de udfordringer, som sportsorganisationer, offentlige myndigheder på nationalt, regionalt og lokalt plan, virksomheder, medier og andre partnere står over for med hensyn til at gøre forsyninger og faciliteter bæredygtige og sikre korrekt afholdelse af store sportsbegivenheder i alle faser (gennemførlighed, udbud, forberedelse, organisering, evaluering og eftermæle)
10.
den i visse tilfælde begrænsede gennemsigtighed i beslutningsprocedurerne og -processerne i alle faser af store sportsbegivenheder både hos tildelende og bydende enheder samt internationale sportsforbunds begrænsede gennemførelse af principperne for god forvaltningspraksis
11.
de finansielle, tekniske, politiske og lovgivningsmæssige krav og tilknyttede omkostninger
 (
6
)
 i forbindelse med store sportsbegivenheder og de mere og mere konkurrenceprægede bud og eventuelle »overbud«, der medfører en tilsvarende eskalering af værtsomkostningerne, hvilket ofte udelukker mindre EU-lande og -byer fra at byde på og være vært for sådanne begivenheder
12.
en række kandidatbyers og -landes afkald på at afholde store sportsbegivenheder i EU, den faldende andel af store sportsbegivenheder, der afholdes i EU, og det faldende niveau af støtte blandt europæiske borgere til værtskab for sådanne sportsbegivenheder
 (
7
)
13.
EU-landes og sportsforbunds øgede interesse for i fællesskab at være vært for store sportsbegivenheder på tværs af flere lande, regioner og byer,
SOM UNDERSTREGER
14.
de nationale, regionale og lokale offentlige myndigheders rolle, når de er inddraget i store sportsbegivenheder, for eksempel med hensyn til finansiering, infrastruktur, miljøbeskyttelse, sikkerhed samt planlægning af og sikring af bæredygtigheden af og eftermælet for store sportsbegivenheder
15.
forventningen om, at sportsorganisationer forvalter deres sport i overensstemmelse med de grundlæggende principper for god forvaltningspraksis, såsom gennemsigtighed, demokratiske processer, kontrolmekanismer og solidaritet, på baggrund af sportens i al væsentlighed selvregulerende organisering
16.
vigtigheden af en styrket og løbende dialog og et styrket og løbende samarbejde mellem offentlige myndigheder og sportsorganisationer, støttet af en passende dialog mellem EU og den internationale sportsbevægelse, hvilket fører til fælles værdier med hensyn til integritet, gennemsigtighed, god forvaltningspraksis og bæredygtig udvikling samt fælles aftaler og ordninger, som tager hensyn til begge parters ansvarsområder og interesser;
OPFORDRER DERFOR MEDLEMSSTATERNE TIL
UNDER HENSYNTAGEN TIL NÆRHEDSPRINCIPPET
17.
at fremme og gennemføre integritet, gennemsigtighed og god forvaltningspraksis i forbindelse med store sportsbegivenheder i alle begivenhedernes faser (gennemførlighed, udbud, forberedelse, organisering, evaluering og eftermæle), herunder i perioden efter begivenhedens afslutning, omfattende alle interessenter, der som partnere medvirker i begivenheden, med initiativer som f.eks.
a)
garanti for anvendelse af gennemsigtige og demokratiske procedurer i alle faser af store sportsbegivenheder og krav om, at alle andre partnere gør det samme, med særligt fokus på at oplyse og inddrage offentligheden, uafhængig rapportering, revision, evaluering og ansvarlighed, og om, at der foretages en pålidelig cost-benefit-analyse forud for afgørelsen af et udbud
b)
anvendelse af gennemsigtige og relevante kriterier for offentlig støtte af de involverede organisationer med krav f.eks. om gennemførelse af de grundlæggende principper for god forvaltningspraksis og gennemsigtighed og demokrati i de procedurer, som disse organisationer anvender
c)
krav til alle interessenter, der er involveret som partnere i store sportsbegivenheder, om at leve op til anerkendte internationale standarder og deltage i initiativer som f.eks. Global Compact-initiativet, FN's vejledende principper om erhvervslivet og menneskerettigheder, ISO 26000 og 20121
d)
anvendelse af gennemsigtige og relevante principper som grundlag for at yde offentlig støtte til store sportsbegivenheder, for så vidt angår særlige integritetsspørgsmål som f.eks. menneskerettigheder, herunder børns rettigheder, arbejdstagerrettigheder og ligestilling mellem kønnene, samt bekæmpelse af alle former for diskrimination og trusler mod sportens integritet såsom doping, matchfixing og vold
18.
at sikre et langsigtet og positivt eftermæle af store sportsbegivenheder som led i god forvaltningspraksis samt social, økonomisk og miljømæssig bæredygtighed inden for rammerne af by- og regionaludviklingen i EU's medlemsstater;
OPFORDRER MEDLEMSSTATERNE OG EUROPA-KOMMISSIONEN TIL INDEN FOR DERES RESPEKTIVE KOMPETENCEOMRÅDER
19.
at indarbejde integritet, gennemsigtighed, god forvaltningspraksis, bæredygtighed og eftermæle i forbindelse med store sportsbegivenheder i det fremtidige arbejde med sport på EU-plan og herunder lette udveksling af oplysninger og drøftelser om relevante emner i forbindelse med store sportsbegivenheder
20.
at støtte gennemførelsen af kriterier og procedurer vedrørende integritet, gennemsigtighed og god forvaltningspraksis, herunder bæredygtighed og eftermæle, i forbindelse med store sportsbegivenheder, hvor dette er relevant, på grundlag af de eksisterende retningslinjer og henstillinger og i overensstemmelse med anerkendte internationale erklæringer og standarder, som medlemsstaterne og lokale myndigheder kan anvende som referencepunkter ved offentlig støtte til store sportsbegivenheder
21.
at identificere og udarbejde modeller for offentlig-privat samarbejde og udveksle god praksis vedrørende dette samarbejde, som medlemsstaterne og lokale myndigheder kan anvende, når de indgår partnerskabsaftaler om afholdelse af store sportsbegivenheder, med særligt fokus på sportsbegivenheder, der finder sted i flere lande, regioner og byer;
OPFORDRER EUROPA-KOMMISSIONEN TIL
22.
at igangsætte en undersøgelse om værtskab for store sportsbegivenheder i flere lande og regioner i EU, under hensyntagen til eventuelle administrative og lovgivningsmæssige hindringer på nationalt og europæisk plan og de forventede virkninger af sådanne begivenheder
23.
at støtte tværnationale projekter og, hvor dette er relevant, uafhængig forskning i integritet, gennemsigtighed og god forvaltningspraksis i forbindelse med store sportsbegivenheder, herunder aspekter vedrørende bæredygtighed og eftermæle, inden for rammerne af EU-finansieringsprogrammer som f.eks. Erasmus+ og Horisont 2020
24.
at fremme udveksling og offentliggørelse af god praksis og læringserfaringer og lette vidensoverførsel mellem EU-medlemsstaterne og sportsbevægelsen om integritet, gennemsigtighed og god forvaltningspraksis i forbindelse med store sportsbegivenheder, herunder aspekter vedrørende bæredygtighed og eftermæle, samt støtte og tilskynde til identificering og, om nødvendigt, udvikling af metoder og redskaber, herunder
a)
pålidelige cost-benefit-analyser
b)
måling af støtten i befolkningen
c)
måling af de sociale, økonomiske og miljømæssige virkninger og eftermælet af store sportsbegivenheder
d)
ekstern og uafhængig evaluering af store sportsbegivenheder
25.
at udvikle et let overvågningssystem, f.eks. en tilsagnstavle, eller anvende Global Compact-initiativet til at måle fremskridtene med hensyn til integritet, gennemsigtighed og god forvaltningspraksis i forbindelse med værtskab for store sportsbegivenheder i EU's medlemsstater;
OPFORDRER DEN INTERNATIONALE SPORTSBEVÆGELSE TIL, UNDER HENSYNTAGEN TIL SPORTENS AUTONOMI, AT OVERVEJE
26.
at fortsætte med at afholde tilgængelige og attraktive store sportsbegivenheder, som er paradeeksempler på sportens positive værdier og sportens rolle i samfundet og på fremme af den sociale sammenhængskraft
27.
at tilskynde til gennemførelse af de grundlæggende principper for god forvaltningspraksis, således at de fører til gennemsigtighed, demokratiske processer, kontrolmekanismer og solidaritet i forbindelse med tilrettelæggelsen af store sportsbegivenheder, og til at overholde anerkendte internationale standarder og deltage i initiativer såsom Global Compact, FN's vejledende principper om erhvervslivet og menneskerettigheder samt ISO 26000 og 20121
28.
at fremme, gennemføre og overvåge integritet, gennemsigtighed og god forvaltningspraksis i forbindelse med store sportsbegivenheder i begivenhedernes forskellige faser, herunder gennemførlighed, udbud, forberedelse, organisering, evaluering og eftermæle, og inddrage alle interessenter, der som partnere medvirker i begivenhederne
29.
at anvende gennemsigtige og demokratiske procedurer i alle faser af store sportsbegivenheder og kræve, at alle andre partnere gør det samme, med særligt fokus på at oplyse og inddrage nationale, regionale og lokale sportsorganisationer samt den almindelige offentlighed og på uafhængig rapportering, revision, evaluering og ansvarlighed
30.
at udarbejde og offentliggøre et katalog over realistiske krav i udbudsfasen af store sportsbegivenheder, herunder gennemsigtige udvælgelsesprocedurer og relevante udvælgelseskriterier for tildeling af store sportsbegivenheder, for så vidt angår særlige integritetsspørgsmål som f.eks. menneskerettigheder, herunder børns rettigheder, arbejdstagerrettigheder og ligestilling mellem kønnene, samt bekæmpelse af alle former for diskrimination og trusler mod sportens integritet såsom doping, matchfixing og vold
31.
aktivt at fremme social, økonomisk og miljømæssig bæredygtighed og et langsigtet og positivt eftermæle af store sportsbegivenheder som led i god forvaltningspraksis i forbindelse med kontraktkravene med værtsorganisationen og overvågningen af begivenheden
 (
8
)
;
OPFORDRER MEDLEMSSTATERNE, EUROPA-KOMMISSIONEN OG DEN INTERNATIONALE SPORTSBEVÆGELSE TIL INDEN FOR DERES RESPEKTIVE KOMPETENCEOMRÅDER
32.
at fortsætte og intensivere dialogen mellem medlemsstaterne, Europa-Kommissionen og sportsbevægelsen om integritet, gennemsigtighed og god forvaltningspraksis, herunder bæredygtighed og eftermæle, i forbindelse med store sportsbegivenheder
33.
at nå til enighed om en fælles dagsorden, som i første omgang starter med den olympiske bevægelse og de ansvarlige internationale fodboldorganisationer, med det sigte at gå videre med andre internationale sportsforbund, med henblik på at fremme integritet, god forvaltningspraksis og gennemsigtighed i alle faser af store sportsbegivenheder, og som inddrager alle interessenter, der deltager i det partnerskab, der er nødvendigt for at arrangere sådanne begivenheder, og dermed også aktiverer store sportsbegivenheders positive potentiale, bæredygtighed og eftermæle og genvinder EU-borgernes tillid
34.
at iværksætte fælles tiltag, f.eks.
a)
udvikle vejledende modeller for offentlig-privat samarbejde, der kan anvendes ved tilrettelæggelsen af store sportsbegivenheder på nationalt plan
b)
udarbejde en adfærdskodeks for alle offentlige og private parter, der er involveret i værtskabet for store sportsbegivenheder, hvor dette er relevant
c)
udveksle oplysninger og drøfte emner vedrørende fremtidige store sportsbegivenheder som f.eks. bæredygtighed og eftermæle, kriterier vedrørende integritet og god forvaltningspraksis, specifikke ønsker fra sammenslutninger og dermed forbundne omkostninger, eventuelle administrative og lovgivningsmæssige hindringer på europæisk plan og et sikkert miljø for begivenheder;
d)
gøre brug af eksisterende modeller og, hvor dette er relevant, udvikle nye modeller for fælles store sportsbegivenheder i flere lande
e)
tilskynde arrangører til at gennemføre en undersøgelse af begivenheders sociale, økonomiske og miljømæssige indvirkning på værtslandet, -regionen eller -byen efter begivenhedens afslutning
35.
at tilrettelægge en regelmæssig dialog på højt plan som led i EU's strukturerede dialog om sport
 (
9
)
 med regeringsrepræsentanter, repræsentanter for den europæiske og internationale olympiske bevægelse og europæiske og internationale sportsforbund, der er involveret i store sportsbegivenheder, og med uafhængige eksperter, hvor dette er relevant. Baseret på en fælles dagsorden og foranstaltninger som dem, der er nævnt i punkt 34, kan emner i relation til store sportsbegivenheder, hvor offentlige myndigheder og sportsorganisationer deler ansvaret og udveksler oplysninger, drøftes.
(
1
)
  Dok. 14183/13 og ekspertgruppen om god forvaltningspraksis — vejledende principper vedrørende demokrati, menneskerettigheder og arbejdstagerrettigheder, navnlig i forbindelse med tildelingsproceduren for store sportsbegivenheder, endeligt dokument af 13. januar 2016.
(
2
)
  Ekspertgruppen om sportens økonomiske dimension — henstillinger om store sportsbegivenheder, navnlig med hensyn til eftermælet, med fokus på social, økonomisk og miljømæssig bæredygtighed. (Rapporten fra ekspertgruppen om sportens økonomiske dimension).
(
3
)
  F.eks. Berlinerklæringen, som blev vedtaget af 5. internationale konference for ministre og højtstående embedsmænd med ansvar for fysisk uddannelse og idræt (MINEPS V) den 28.-30. maj 2013.
(
4
)
  Den Internationale Olympiske Komité (2014): 
Olympic Agenda 2020, 20 + 20-henstillinger.
(
5
)
  EU's ekspertgruppe om sportens økonomiske dimension definerer en »stor sportsbegivenhed« som en begivenhed, der organiseres af et eller flere værtslande, regioner eller byer, hvori forskellige internationale delegationer deltager med det formål at udøve en eller flere sportsgrene. Sådanne begivenheder er ofte karakteriseret ved store og logistiske udfordringer. Store sportsbegivenheder har en høj international medieprofil, tiltrækker flere tusinde mennesker, herunder tilhængere, journalister, tekniske teams og officials, og afholdes ofte over flere på hinanden følgende dage.
(
6
)
  F.eks. drifts- og infrastrukturomkostninger i forbindelse med afholdelse, transport og indkvartering samt omkostninger til sikkerhed.
(
7
)
  Hover, P. o.a. (2016): 
Integrity and sport events, position paper
. Utrecht: Mulier Instituut (marts 2016).
(
8
)
  Jf. rapporten fra ekspertgruppen om sportens økonomiske dimension, navnlig henstilling 1-7 og 21.
(
9
)
  
EUT C 322 af 27.11.2010
.

Summary:
Store sportsbegivenheder — fremme af integritet inden for sport
RESUMÉ AF:
Konklusioner om fremme af integritet, gennemsigtighed og god forvaltningspraksis i forbindelse med store sportsbegivenheder
HVAD ER FORMÅLET MED KONKLUSIONERNE?
De har til formål at sikre, at der er lige vilkår både blandt sportsfolk og i de organer og myndigheder, der arrangerer store sportsbegivenheder på nationalt plan og på EU-plan.
De foreslår måder til gennemførelse af principper om integritet, gennemsigtighed og god forvaltningspraksis i alle faser ved disse begivenheder (gennemførlighed, udbud, forberedelse, organisering, evaluering og eftermæle), også efter de er blevet afholdt.
HOVEDPUNKTER
Store sportsbegivenheder gør det muligt at fejre sportens præstationer, værdier og fordele. De har også en vigtig økonomisk, social og miljømæssig indvirkning på de områder, hvor de afholdes.
På grund af de store summer, der er involveret, kan der opstå spørgsmål i forbindelse med store sportsbegivenheder, som er sårbare over for processer, der kan skade sportens integritet og dens forvaltning. Disse omfatter aspekter såsom:
demokratisk og gennemsigtig beslutningstagning — både hos tildelende og bydende enheder
ansvarlighed
bæredygtig udvikling og positivt eftermæle
menneskerettigheder, herunder børns rettigheder, arbejdstagerrettigheder og ligestilling mellem kønnene
bekæmpelse af alle former for diskrimination
bekæmpelse af trusler mod sportens integritet såsom 
doping
, 
matchfixing
 og vold.
Konklusionerne fremhæver vigtigheden af:
regelmæssig dialog mellem 
EU-landene
, 
Europa-Kommissionen
 og 
sportsbevægelsen
de nationale, regionale og lokale 
offentlige myndigheders
 rolle i:
finansiering
infrastruktur
miljøbeskyttelse
sikkerhed
planlægning af og sikring af bæredygtigheden af store sportsbegivenheder
at 
sportsforbundene
 forvalter deres respektive sport i overensstemmelse med de grundlæggende principper for god forvaltningspraksis (f.eks. gennemsigtighed, demokrati, kontrolmekanismer og solidaritet) på baggrund af sportens i al væsentlighed selvregulerende organisering.
Konklusionerne indeholder en række 
henstillinger
, såsom at:
EU-landene
 bør tage initiativer, der sikrer, at alle partnere, som er involveret i sportsbegivenheder:
anvender gennemsigtige og demokratiske procedurer i alle faser af store sportsbegivenheder, med særligt fokus på at oplyse og inddrage offentligheden
anvender gennemsigtige og relevante kriterier for offentlig støtte af de involverede organisationer, f.eks. med krav om at disse organisationer gennemfører de grundlæggende principper for god forvaltningspraksis og gennemsigtige og demokratiske procedurer
lever op til anerkendte internationale standarder og deltager i initiativer som 
Global Compact-initiativet
, 
FN’s vejledende principper om erhvervslivet og menneskerettigheder
, ISO 
26000
 og 
ISO 20121
anvender gennemsigtige og relevante principper som grundlag for at yde offentlig støtte til store sportsbegivenheder, for så vidt angår særlige integritetsspørgsmål som 
menneskerettigheder
 samt bekæmpelse af alle former for 
diskrimination
 og trusler mod sportens integritet.
EU-landene og Kommissionen
 bør inden for deres respektive kompetenceområder:
udveksle oplysninger og drøfte relevante emner i forbindelse med store sportsbegivenheder
støtte gennemførelsen af kriterier og procedurer vedrørende integritet, gennemsigtighed og god forvaltningspraksis i forbindelse med store sportsbegivenheder, som EU-landene og lokale myndigheder kan anvende som referencepunkter ved offentlig støtte til store sportsbegivenheder
identificere og udarbejde modeller for offentlig-privat samarbejde og udveksle god praksis vedrørende dette samarbejde.
Kommissionen
 bør:
igangsætte en undersøgelse om værtskab for store sportsbegivenheder i flere lande og regioner i EU under hensyntagen til eventuelle administrative og lovgivningsmæssige hindringer på nationalt plan og EU-plan og de forventede virkninger af sådanne begivenheder
støtte tværnationale projekter og, hvor dette er relevant, uafhængig forskning i integritet, gennemsigtighed og god forvaltningspraksis i forbindelse med store sportsbegivenheder, herunder aspekter vedrørende bæredygtighed og positivt eftermæle, inden for rammerne af EU-programmer som 
Erasmus+
 og 
Horisont 2020
fremme udveksling og offentliggørelse af god praksis og læringserfaringer og lette vidensoverførsel mellem EU-landene og sportsbevægelsen
udvikle et let overvågningssystem ved hjælp af en tilsagnstavle eller Global Compact-initiativet til at måle fremskridtene med hensyn til integritet, gennemsigtighed og god forvaltningspraksis i forbindelse med værtskab for store sportsbegivenheder.
EU-landene,Kommissionen
 og den 
internationale sportsbevægelse
 bør:
intensivere dialogen og nå til enighed om en fælles dagsorden — i første omgang i forbindelse med 
den olympiske bevægelse
 og internationale fodboldorganisationer, med det sigte at gå videre med andre internationale sportsforbund — med henblik på at fremme integritet, god forvaltningspraksis og gennemsigtighed
iværksætte fælles tiltag som udvikling af vejledende modeller for offentlig-privat samarbejde og udarbejdelse af en adfærdskodeks for alle offentlige og private parter, der er involveret i sportsbegivenheder
tilrettelægge en regelmæssig dialog på højt plan som led i 
EU’s strukturerede dialog om sport
.
BAGGRUND
EU-arbejdsplanen for sport (2014-2017)
 omhandler aspekter som beskyttelse af sportens integritet, udvikling af dens økonomiske dimension og fremme af dens rolle i samfundet.
For yderligere oplysninger henvises til:
Sportens organisering
 på Europa-Kommissionens websted.
HOVEDDOKUMENT
Konklusioner
 vedtaget af Rådet og repræsentanterne for medlemsstaternes regeringer, forsamlet i Rådet, om fremme af integritet, gennemsigtighed og god forvaltningspraksis i forbindelse med store sportsbegivenheder (EUT C 212 af 
14.6.2016
, 
s. 14-17
)
TILHØRENDE DOKUMENTER
Resolution
 vedtaget af Rådet og repræsentanterne for medlemsstaternes regeringer, forsamlet i Rådet den 
21. maj 2014
, om EU-arbejdsplanen for sport (2014-2017) (EUT C 183 af 
14.6.2014
, 
s. 12-17
)
seneste ajourføring 
18.12.2016